Det var en fødsel udover det sædvanlige, der i dag fandt sted på en gård i Tylstrup.

Søndag formiddag, da landmand Anders Elholm Andersen gik ud i stalden for at hjælpe en ny kalv til verden, blev han mødt af et chokerende syn. Den nyfødte kalv havde to hoveder. Det er sjældent at en kalv bliver født med to hoveder. Det sker kun to til tre gange om året på verdensplan. - Jeg blev helt ekstremt overrasket. Jeg har aldrig set det før. Man har set lidt på internettet, men jeg havde sådan troet, at det var photoshop. Men det kan altså lade sig gøre, siger landmand Anders Elholm Andersen. Alligevel er det faktisk ikke første gang, at vi ser en kalv med to hoveder her i Nordjylland. I april 2015 fødte en ko i Arden en to-hovedet kalv. Den nyfødte kalv døde kort efter fødslen.